D. Lipšic, podpredseda vlády a minister spravodlivosti SR: (2003-07-03):
Dovoľte mi zároveň sa vyjadriť k spoločnej správe výborov Národnej rady. So všetkými návrhmi obsiahnutými v spoločnej správe výborov Národnej rady vyslovujem súhlas. Ďakujem. P. Rusko, podpredseda NR SR: Ďakujem pekne pánovi ministrovi. Poprosím spoločného spravodajcu člena gestorského Ústavnoprávneho výboru Národnej rady Slovenskej republiky pána poslanca Alexeja Ivanka, aby informoval Národnú radu o výsledku rokovania výborov o tomto návrhu zákona, aby odôvodnil návrh a stanovisko gestorského výboru. A. Ivanko, poslanec: Ďakujem za slovo. Vážený pán predsedajúci, vážený pán minister, vážené kolegyne, vážení kolegovia poslanci, z poverenia gestorského výboru Národnej rady predkladám spoločnú správu výborov Národnej rady o rokovaní vládneho návrhu zákona, ktorým sa mení a dopĺňa zákon Národnej rady č. 323/1992 Zb. o notároch a notárskej činnosti v znení neskorších predpisov (tlač 228), vo výboroch Národnej rady v druhom čítaní. Ústavnoprávny výbor Národnej rady ako gestorský výbor k vládnemu návrhu zákona, ktorým sa mení a dopĺňa zákon Národnej rady č. 323/1991 Zb. o notároch a notárskej činnosti v znení neskorších predpisov, v súlade s § 79 ods. 1 zákona Národnej rady č. 350/1996 Z. z. o rokovacom poriadku v znení neskorších predpisov podáva spoločnú správu výborov Národnej rady. Národná rada svojím uznesením z 20. mája 2003 pod č. 285 pridelila vládny návrh zákona, ktorým sa mení a dopĺňa zákon Národnej rady č. 323/1992 Zb. o notároch a notárskej činnosti, na prerokovanie týmto výborom: ústavnoprávnemu výboru, ďalej výboru pre ľudské práva a národnosti a postavenie žien. Výbory prerokovali predmetný vládny návrh zákona v lehote určenej uznesením Národnej rady. Poslanci Národnej rady, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko. Vládny návrh zákona, ktorým sa mení a dopĺňa zákon Národnej rady č. 323/1992 Zb. o notároch a notárskej činnosti v znení neskorších predpisov, odporúčali Národnej rade schváliť: ústavnoprávny výbor svojím uznesením č. 166 zo 16. júna 2003 a výbor pre ľudské práva a národnosti a postavenie žien svojím uznesením č. 86 z 10. júna 2003. Z uznesení výborov Národnej rady pod bodom III tejto správy vyplývajú pozmeňujúce a doplňujúce návrhy. Je ich celkom 5 a sú obsiahnuté v časti IV spoločnej správy. O pozmeňujúcich a doplňujúcich návrhoch odporúča gestorský výbor hlasovať takto: spoločne o bodoch 1, 2, 3 a 4 s návrhom gestorského výboru schváliť ich a o bode 5 s návrhom gestorského výboru neschváliť ho. Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 323/1992 Zb. o notároch a notárskej činnosti, vyjadrených v ich uzneseniach uvedených pod bodom III tejto správy a stanovísk poslancov gestorského výboru vyjadrených v rozprave k tomuto návrhu zákona podľa § 79 ods. 4 a § 83 zákona Národnej rady o rokovacom poriadku odporúča Národnej rade Slovenskej republiky vládny návrh zákona, ktorým sa mení a dopĺňa zákon Národnej rady č. 323/1992 Zb. o notároch a notárskej činnosti, schváliť. Spoločná správa bola schválená uznesením Ústavnoprávneho výboru Národnej rady 17. júna 2003 pod č. 172. Pán predsedajúci, skončil som. Otvorte všeobecnú rozpravu k tomuto bodu rokovania. P. Rusko, podpredseda NR SR: Ďakujem pekne, pán poslanec. Otváram rozpravu. Konštatujem, že písomne sa do rozpravy neprihlásil nikto. Dávam možnosť prihlásiť sa do rozpravy ústne. Ďakujem. Nevyrušujte, pán poslanec Lintner. Ďakujem. Končím možnosť prihlásiť sa do rozpravy ústne. Konštatujem, že sa prihlásil pán poslanec Abelovský a pán poslanec Polka. Nech sa páči, pán poslanec Abelovský, máte slovo. M. Abelovský, poslanec: Ďakujem. Keďže tieto justičné zákony idú ako na bežiacom páse, možno budeme teraz viacej diskutovať. Ja som sa snažil aj pri druhom čítaní v ústavnoprávnom výbore presadiť, aby v zákone nebola uplatnená, myslím, celkom legitímne zo strany predkladateľa možnosť, aby sa prehodnocovali pri zápise do Notárskej komory aj tí notári, ktorí už boli tam zapísaní pred účinnosťou tohto zákona, ak sa, samozrejme, stane právne účinným. Namietal som a spolu so mnou aj ďalší kolegovia v ústavnoprávnom výbore, že ide o zrejmú retroaktivitu, o spätné pôsobenie tohto zákona do minulosti, čo Ústava Slovenskej republiky expresiss verbis zakazuje. Na rozdiel od kolegov exekútorov, ktorí túto zásadu uplatnili, a o chvíľku, ak budeme o tom rokovať, kolega Polka aj prednesie pozmeňujúci návrh, ju nám ako členom ústavnoprávneho výboru neadresovali. Asi je im to jedno. Ale zasa nedá mi ako právnikovi, aby som neprotestoval proti tomu, že takáto zásada sa uplatňuje. Nech sú dôvody na jej uplatnenie akékoľvek, ak retroaktivita je ústavne neprípustná, je úplne jedno, komu a akým spôsobom uplatnenie tejto zásady poslúži. Možno budem predbiehať už argumentáciu pána predkladateľa o tom, že ide podľa jeho názoru o nepravú retroaktivitu. Takú nepoznám. Existuje len retroaktivita, alebo neexistuje. A tu retroaktivita zjavne je, pretože sa budú prehodnocovať aj ľudia, ktorí v dobrej viere boli zapísaní, hoci možno sa v tej Notárskej komore nikoho nebudú priamo týkať, nevieme to, nevieme to s určitosťou odhadnúť, ale, myslím, pre zásadné právne stanovisko je to úplne ľahostajné. Preto mi neostáva nič len navrhnúť spoločnému spravodajcovi, aby sa o tomto bode spoločnej správy hlasovalo osobitne. Ďakujem. P. Rusko, podpredseda NR SR: Ďakujem pekne pánovi poslancovi. Chce sa vyjadriť k rozprave pán navrhovateľ?